# **Vindfallhogst kan ta liv**

**Flere hundre tusen kubikkmeter tømmer skal nå ryddes opp etter høstens storm. Vindfallhogst er den aller farligste hogsten. Dette arbeides bør gjøres av hogstmaskiner med førere som har høy kompetanse. Dersom man for mindre oppryddinger allikevel velger manuell hogst, er det nødvendig med svært gode ferdigheter og ikke minst kurs i vindfallhogst.**

**Det er store spenninger i stammene og trærne ligger i flere lag og retninger. Av den grunn anbefaler Skogbrukets HMS-utvalg at skogeiere ikke utfører dette arbeidet manuelt.**

**Skogbrukets HMS-utvalg anbefaler følgende retningslinjer for vindfallhogst:**

* Arbeidet skal primært utføres av hogstmaskiner
* Hvis maskinfører ønsker manuell bistand fra en person med motorsag, skal:
  + begge ha fungerende toveiskommunikasjon
  + hogstmaskinen skal ha kjedeskuddsvern siden noe av arbeidet vil foregå innenfor maskinens sikkerhetsavstand
  + bistand fra motorsagfører skal skje i dagslys. Kunstig lys fra maskinen gjør at risikomomenter kan overses i skyggepartier eller at lyskildene forårsaker blending
  + det unngås klatring på trær eller saging stående på stammer
* Ha definerte rutiner for alarmering ved en nødsituasjon:  
  - mobildekning  
  - sikringsradio   
  - kart med koordinater   
  - framkommelig på vei/bommer
* Vindfallhogst er ikke alenearbeid

*Skogkurs tilbyr kurs i manuell vindfallhogst*